b'\n_START_ARTICLE_\nStening\n_START_PARAGRAPH_\nStening er en henrettelsesmetode, der kendes fra bl.a. Det Antikke Gr\xc3\xa6kenland, j\xc3\xb8dedommen og islam._NEWLINE_Den d\xc3\xb8mte kan v\xc3\xa6re gravet ned enten til brystet eller til halsen, eller blot ligge p\xc3\xa5 jorden med et stort stykke stof over sig. Der er regler for hvor store sten, der m\xc3\xa5 benyttes, s\xc3\xa5 d\xc3\xb8den ikke indtr\xc3\xa6der for hurtigt._NEWLINE_I det omfang J\xc3\xb8dedommen accepterer d\xc3\xb8dsstraf, stilles betydelige krav til det f\xc3\xa6ldende bevis, og d\xc3\xb8dsstraf har i j\xc3\xb8dedommen i praksis ikke eksisteret siden 30 f.kr. Steninger er dog hyppigt omtalt i Det Gamle Testamente. Steninger er omtalt i antikkens Gr\xc3\xa6kenland og i den gr\xc3\xa6ske mytologi, men der der ingen rapporter om, at stening skulle have v\xc3\xa6ret udbredt eller at praksis skulle v\xc3\xa6re fortsat efter det gr\xc3\xa6ske imperiums fald.\n_START_SECTION_\nStening i islamiske lande\n_START_PARAGRAPH_\nStening bliver stadig bliver anvendt som straf for utugt og utroskab i enkelte muslimske lande. Stening er ikke omtalt i Koranen, men omtales i hadith._NEWLINE_Officielle oplysninger om gennemf\xc3\xb8relse stening i muslimske lande er vanskeligt tilg\xc3\xa6ngelige. Der foreligger dog en r\xc3\xa6kke mere eller mindre bekr\xc3\xa6ftede forlydender om gennemf\xc3\xb8relse af steninger i nutiden, ligesom en r\xc3\xa6kke lande har gennemf\xc3\xb8rt straffelove, der foreskriver stening for en r\xc3\xa6kke forbrydelser._NEWLINE_If\xc3\xb8lge den tyske menneskerettighedsorganisation IGFM sker der fortsat stening i Nigeria, Iran, Pakistan, Sudan og i De Forenede Arabiske Emirater. If\xc3\xb8lge en unders\xc3\xb8gelse foretaget ved det juridiske faktultat p\xc3\xa5 Cornell University er stening hjemlet i lovgivningen i Indonesien, Iran, Mauritanien, Nigeria, Pakistan, Saudi Arabien, Sudan, Emiraterne og Yemen. De fleste af disse lande foreskriver alene stening for bestemte handlinger, typisk seksualrelaterede handlinger, som voldt\xc3\xa6gt, homoseksualitet, udenoms\xc3\xa6gteskabelig sex m.v. Det er if\xc3\xb8lge unders\xc3\xb8gelsen dog sj\xc3\xa6ldent, at steninger rent faktisk gennemf\xc3\xb8res efter at have v\xc3\xa6re forelagt det juridiske system; de fleste henrettelser sker uden s\xc3\xa6dvanlig rettergang i omr\xc3\xa5der kontrolleret af opr\xc3\xb8rsgrupper, hvor der ikke sker en s\xc3\xa6dvanlig rettergang._NEWLINE_FN rapporterede i 2009 om en serie af steninger i det sydlige og centrale Sudan i omr\xc3\xa5der, der er kontrolleret af islamistiske grupper, herunder Al-Shabaab._NEWLINE_Den muslimske stat Brunei Darussalam indf\xc3\xb8rte i 2014 en straffelovreform inspireret af sharia, hvorunder der blev indf\xc3\xb8rt d\xc3\xb8dsstraf for bl.a. utroskab, sodomi, ikke-\xc3\xa6gteskabelige seksuelle relationer, forn\xc3\xa6rmelse af Koranen, blasfemi og for personer, der forlader Islam. D\xc3\xb8dsstraffen for de strafbare handlinger af seksuel karakter eksekveres ved stening._NEWLINE_Der er ligeledes rapporteret om steninger i omr\xc3\xa5der kontrolleret af den islamiske bev\xc3\xa6gelse Islamisk Stat,  og Islamisk Stat har i oktober 2014 offentliggjort en video af en stening af en ung kvinde i Syrien, der dr\xc3\xa6bes ved stening som straf for af have haft sex uden for \xc3\xa6gteskab.'